ຂອງທ່ານ ສຸວຽງທອງ ວົງຈຳປາ ຮອງເຈົ້າເມືອງໆ ວັງວຽງ, ທ່ານ ຄຳສົດ ເພັດລາວັນ ເຈົ້າເມືອງໆ ກາສີ ແລະ ທ່ານ ສູນຈັນ ພົມມະຈັກ ຮອງ ຫົວໜ້າກົມປະກັນສັງຄົມ, ມີຕາງໜ້າອົງການແຮງງານສາກົນ ບັນດາຫົວໜ້າຫ້ອງການອ້ອມຂ້າງເມືອງ, ອໍານວຍການໂຮງງານ, ລັດວິສາຫະກິດ ແລະ ນາຍບ້ານທົ່ວເມືອງເຂົ້າຮ່ວມ.
ຈຸດປະສົງຂອງກອງປະຊຸມຄັ້ງນີ້ແມ່ນເພື່ອເຜີຍແຜ່ວຽກງານປະກັນສັງຄົມໃຫ້ກຸ່ມເປົ້າໝາຍໄດ້ຮັບຮູ້ ແລະ ເຂົ້າໃຈເຖິງເນື້ອໃນການປະກັນສັງຄົມທີ່ໄດ້ປັບປຸງ ແລະ ຍົກລະດັບຈາກດຳລັດສະບັບເລກທີ 70/ນຍ ວ່າດ້ວຍລະບອບປະກັນສັງຄົມແຫ່ງລັດ ແລະ ດຳລັດສະບັບເລກທີ່ 207/ນຍ ວ່າ ດ້ວຍລະບອບປະກັນສັງຄົມ ສຳລັບຜູ້ອອກແຮງງານໃນວິສາຫະກິດ ສ້າງເປັນກົດໝາຍວ່າດ້ວຍການປະກັນສັງຄົມ ຊຶ່ງໄດ້ກຳນົດການຄຸ້ມຄອງ ກຸ່ມເປົ້າໝາຍທັງພາກລັດ ກໍ່ຄືພາກວິສາຫະກິດ ພ້ອມທັງຜູ້ປະກອບອາຊີບສ່ວນບຸກຄົນ ຈ່າຍເງິນສົມທົບເຂົ້າກອງທຶນປະກັນສັງຄົມແຫ່ງຊາດ ໃນ ອັດຕາເງິນສົມທົບທີ່ກຳນົດໄວ້ລັດຖະກອນ 8%, ລັດຖະບານ 8,5% ລວມເປັນ 16,5% ຂອງເງິນເດືອນທັງໝົດ ພາກລັດວິສາຫະກິດ 11,5% ໃນນັ້ນຜູ້ອອກແຮງງານຈ່າຍ 5,5% ແລະ ຜູ້ໃຊ້ແຮງງານ 6% ຂອງເງິນເດືອນປະກັນຕົນ ແລະ ຜູ້ສະໝັກໃຈແມ່ນໃຫ້ສົມທົບດ້ວຍຕົນເອງ 9% ຂອງເງິນເດືອນປະກັນຕົນ, ເພື່ອປົກປ້ອງສິດ ແລະ ຜົນປະໂຫຍດອັນຊອບທຳຂອງພວກ່ຽວ ແລະ ສະມາຊິກຄອບຄົວ. ກອງປະຊຸມຄັ້ງນີ້ເປັນກອງປະຊຸມວິຊາການ ແລະ ສ່ວນໃຫຍ່ໄດ້ລົງເລິກກ່ຽວກັບສິດ ແລະ ຜົນປະໂຫຍດທີ່ກອງທືນປະກັນສັງຄົມແຫ່ງຊາດຄຸ້ມຄອງເຊັ່ນ: ອຸດໜູນ ປິ່ນປົວສຸຂະພາບ, ການອອກລູກ ຫຼື ຫຼຸລູກ, ອຸປະຕິເຫດແຮງງານ-ພະຍາດອາຊີບ ຫຼື ອຸປະຕິເຫດອື່ນ ທີ່ມີການເສຍກຳລັງແຮງງານ ຫຼື ເສຍອົງ ຄະ, ອຸດໜູນປ່ວຍການ, ອຸດໜູນບໍານານ, ອຸດໜູນເສຍຊີວິດ, ອຸດໜູນສະມາຊິກຄອບຄົວຂອງຜູ້ເສຍຊີວິດ ແລະ ອຸດໜູນວ່າງງານ.